সাংবাদিক পিটিয়ে তপন ঘোষ ও তাঁর তিন শাগরেদ হাজত বাস করছেন। বেচারা হিন্দুত্বের ধ্বজাধারী নেতা! এত কিছু করে শেষে নাকি সাংবাদিক পেটানোর দায়ে জেলে যেতে হল তাঁকে!
১৪ ফেব্রুয়ারি কলকাতার বুকে হিন্দু সংহতির সভায় এক মুসলমান পরিবারকে ‘হিন্দু সমাজে স্বাগত’ জানানোর পরে সাংবাদিকরা পরিবারের পরিচয় ও ‘হিন্দু সমাজে যোগ দেওয়ার’ কারণ জানতে গিয়েছিলেন।
কিন্তু হিন্দু সংহতির গুণ্ডারা সাংবাদিকদের মাথা ফাটিয়ে দিয়েছেন। কথা বলতে দেননি পরিবারটির সঙ্গে।
ব্যস্ এই সুযোগে ডান-বাম-শাসক সবপক্ষই কলার উঁচিয়ে নিন্দা করছেন ঘটনার। হাসপাতালে আহত সাংবাদিককে দেখতে ছুটে গিয়েছেন মন্ত্রী। ফোনে কথা বলেছেন মুখ্যমন্ত্রী। সভাস্থল থেকেই গ্রেফতার হয়েছেন সংগঠনের মুখ্য নেতা তপন ঘোষ ও আরও তিন জন। 
এঁদের সাংবাদিক-দরদী ভাবটা দেখলে হাসি পাওয়ার কথা। একজন পেশাদার সাংবাদিক হিসেবে পুরনো ঘটনা মনে পড়ে যায়। ২০১৭ সালের ২২ মে বামেদের নবান্ন অভিযানের দিন পুলিশ যখন সাংবাদিকদের বিনা প্ররোচনাতেই রাস্তায় ফেলে পেটাল, শাসকদের মধ্যে এই তৎপরতা তো দেখা যায়নি। বরং দু’দিন পরে বিমানবন্দরে মুখ্যমন্ত্রীকে এই নিয়ে এক সাংবাদিক প্রশ্ন করলে রেগে গিয়েছিলেন তিনি।

আরও একটু পিছিয়ে গেলে দেখা যাবে ২০১৫ সালের ৩ অক্টোবর বিধাননগরে পুর নির্বাচনের দিন শাসক দলের ‘দুষ্কৃতী’দের হাতে সাংবাদিকের রক্ত ঝরেছিল। হাসপাতালে ভর্তি হতে হয়েছিল তরুণ সাংবাদিককে। মহিলা সাংবাদিককে ‘রেপ করে দেওয়ার’ হুমকি শুনতেও হয়েছিল। সবই ধরা ছিল ক্যামেরায়। তখনও শাসক বা পুলিশি তৎপরতা চোখে পড়েনি।
আজ যে বামেরা চেঁচাচ্ছেন সংবাদমাধ্যমের স্বাধীনতার কথা বলে, তাঁদের আমলেও সাংবাদিকদের আক্রমণ কম ছিল না। ২০০৬ সালের ডিসেম্বরে সিঙ্গুরের ন্যানো বিরোধী মিছিলে পুলিশ লাঠি চালাতে গিয়ে শেওড়াফুলিতে সাংবাদিকদের হাত-পাও ভেঙেছে। ২০০৮ সালের নভেম্বরে খেজুরি-নন্দীগ্রামে সংবাদমাধ্যমের উপর আক্রমণও ভোলার নয়। 
এই বাম আমলের মুখ্যমন্ত্রীই একটি বাংলা সংবাদপত্রকে বন্ধ করে দেওয়ার ক্ষমতা জাহির করেছিলেন রাইটার্স বিল্ডিং-এর করিডর থেকে।

এই বিষয়ে অন্যান্য খবর

শুধুই হিন্দুত্ব নয়, নিঃশ্বাস ফেলছে অন্য বিপদও! মমতাকে আরও সতর্ক হতে হবে
নতুন নিয়ম নয়! কলকাতা বিশ্ববিদ্যালয়ের এত ফেল, চাপা পড়ে গেল আসল কারণ


আবার খোদ কলকাতায় মুসলমান সংগঠনের সভায় পুলিশের সঙ্গে সংঘর্ষের মাঝে পড়ে সাংবাদিক রাস্তায় পড়ে মার খেয়েছেন, চিত্র সাংবাদিকের মাথা ফেটেছে, এমন ঘটনাও ঘটেছে।
এ তো সামান্য কয়েকটি ঘটনার নমুনা। এর সংখ্যা অনেক বেশি। সারা দেশেও এর থেকেও ভয়ঙ্কর ঘটছে। সাম্প্রতিক কালে অন্য রাজ্যের মতো সাংবাদিক হত্যার ঘটনা এখনও হয়নি, এই ভাগ্য। কাজেই শাসক-বিরোধী নির্বিশেষে সাংবাদিক-আক্রমণ ও তার পরে বিশেষ ব্যবস্থা না নেওয়ার ঘটনা নতুন কিছু নয়। এটাকে সাংবাদিকরা এখন ‘প্রফেশনাল হ্যাজার্ড’ হিসেবেই ধরে নিয়েছেন। 
সাংবাদিক পেটানোর চেয়েও বড় যে বিপদঘন্টি তপন ঘোষরা বাজিয়ে গেলেন, সেই দিকে নজর দেওয়া জরুরি।

হিন্দু সংহতি এমন একটি ‘ফ্রিঞ্জ’ সংগঠন যে, এরা না আছে ক্ষমতায়, না আছে বিরোধীদের ছাতার তলায়। এমন একটি সংগঠনের ‘গুন্ডারা’ দেখিয়ে দিল কলকাতার বুকে পুলিশের উপস্থিতিতে সাংবাদিকরা ‘ধর্মান্তরণের’ খবর নিয়ে বেশি উৎসাহ দেখাতে গেলে তাঁদের মারধর করা যায়।
মারধর করে যাঁরা গ্রেফতার হলেন, তাঁদের মধ্যে অন্যতম একটি ছেলে। যে বসিরহাটের সাম্প্রদায়িক সংঘর্ষের মূল কারণ। সেই ছেলেটিই ফেসবুকে একটি ছবি পোস্ট করেছিলেন। তা থেকেই বিতর্ক, বিদ্বেষ, সংঘর্ষ। সে এখন জামিনে মুক্ত। কিন্তু সেও কলকাতার রাজপথে পেশি আস্ফালনে পিছিয়ে যায়নি।
একটু খতিয়ে দেখুন। তপন ঘোষরা ধর্মীয় উস্কানির জন্য গারদে ঢোকেননি। তাঁদের বিরুদ্ধে স্রেফ সাংবাদিকদের পেটানোর মামলা হয়েছে। অথচ গত ১০ বছর ধরে এই সংগঠন পশ্চিমবঙ্গের আনাচে কানাচে হিন্দুদের রক্ষা করার কথা বলে ‘সংহতি’ দূরে থাক, ভিন্ন ধর্মের সঙ্গে বিভেদ বাড়ানোর কাজই নানা উগ্র আন্দোলন-বিবৃতির মাধ্যমে করেছেন বলেই অভিযোগ। 
ঠিক কোন ঘটনার খবর করতে গিয়ে হিন্দু সংহতির সভায় আক্রান্ত হলেন সাংবাদিকরা? দেখুন নীচের ভিডিওটিতে:—
 

শাসক দলের সঙ্গে তাঁদের তলায় তলায় ভাব রয়েছে বলেই নাকি হিন্দু সংহতির এমন বাড়বাড়ন্ত, এমন অভিযোগও উঠছে। এই গ্রেফতারিও ‘লোক দেখানো’ বলেও অভিযোগ। 
সে যাই হোক। এমন শক্তির বিরুদ্ধে কড়া প্রশাসনিক ও পুলিশি ব্যবস্থা না নিলে সাংবাদিকদের পরে সাধারণ মানুষের গায়ে হাত পড়বে। এখন মুখের জোরে কে কী খাবে, কে কী পড়বে, কে কার সঙ্গে প্রেম করবে— এসব ঠিক করার পালা চলছে। পরে কিন্তু উত্তর ভারতের মতো এই পশ্চিমবঙ্গেও গায়ের জোরে সেটা চালু হবে। কোনও প্রশ্ন করা যাবে না।
সাংবাদিকরা এখন মার খেয়ে সেই বিপদঘন্টি আবার বাজালেন। এখনই সব পক্ষ রুখে না দাঁড়ালে, পরে কিন্তু সেই মার খেয়েই পাপের প্রায়শ্চিত্ত করতে হবে রাজ্যবাসীকে।